P6_TA(2006)0112

A Cotonou-i Megállapodás felülvizsgálata és a 10. EFA összegének meghatározása

Az Európai Parlament állásfoglalása a Cotonou-i Megállapodás felülvizsgálatáról és a 10. EFA összegének meghatározásáról

Az Európai Parlament,

- tekintettel az egyrészről az afrikai, karibi és csendes-óceáni államok (AKCS), másrészről az Európai Közösség és tagállamai között létrejött, 2000. június 23-án Cotonou-ban aláírt partnerségi megállapodásra (Cotonou-i Megállapodás) [1] és annak 2005. június 24-én Luxembourgban aláírt módosítására, és különösen annak, a Cotonou-i Megállapodás szerinti többéves együttműködési keretről szóló Ia. mellékletére,

- tekintettel a Bizottság által a Tanácshoz és az Európai Parlamenthez intézett "Az AKCS-országokkal való együttműködés teljes integrációja felé az EU költségvetésében" című 2003. október 8-i közleményre (COM(2003)0590),

- tekintettel a 2005. december 15-i és 16-i brüsszeli Európai Tanács elnöki következtetéseire, különös tekintettel a 70. pontra és a tagállamoknak az AKCS javára történő befizetéseiről szóló II. mellékletre,

- tekintettel korábbi, 2004. április 1-jei, az Európai Fejlesztési Alap költségvetésbe történő bevonásáról szóló [2], 2005. június 8-i, a kibővített Unió 2007 és 2013 közötti politikai kihívásairól és költségvetési eszközeiről szóló [3], és 2005. november 17-i, az Afrikára vonatkozó fejlesztési stratégiáról szóló [4] állásfoglalásaira,

- tekintettel a tagállamok által 2005-ben vállalt kötelezettségekre, így különösen:

- mivel az EU és tagállamai 2015-re el fogják érni a bruttó nemzeti jövedelem 0,7 %-ára vonatkozó ENSZ-célkitűzést, amely révén az EU hozzájárulása a millenniumi fejlesztési célokhoz a 2003-as 33 milliárd euróról 2015-re 84 milliárd euróra növekedne (a 2005. június 16- 17-i brüsszeli Európai Tanács elnöki következtetései szerint),

- az EU közbülső, 0,56 %-os célkitűzését 2010-re el kell érni, ami azt jelenti, hogy az EU által hivatalos fejlesztési támogatásra fordított összeg 67 milliárd euró lesz (a 2005. június 16- 17-i brüsszeli Európai Tanács elnöki következtetései szerint),

- az EU és más adományozók 2010-re megkétszerezik az Afrikának nyújtott támogatást 25 milliárd USD hivatalos fejlesztési támogatással (a G8-ak által 2005. július 8-án kiadott gleneagles-i közlemény) [5],

- tekintettel eljárási szabályzata 108. cikke (5) bekezdésére,

A. mivel a Cotonou-i Megállapodás Ia. melléklete megállapítja, hogy "ezen új időtartam alatt az Európai Unió az AKCS-államoknak szánt támogatást legalább a 9. EFA (Európai Fejlesztési Alap) keretében megvalósuló támogatással megegyező szinten tartja, az egyenlegek kivételével; mindehhez közösségi becslések alapján hozzá kell adni az infláció, az Európai Unión belüli növekedés, valamint az Európai Unió 2004-es, tíz új tagállammal történő bővítésének hatásait";

B. mivel miközben a Bizottság eredetileg 24948 milliárd eurót kalkulált a 10. EFA-ra a 2008-2013 közötti (6 éves) időszakra, az Európai Tanács 2005. december 15- 16-i brüsszeli ülésén csupán 22682 milliárd euróról állapodott meg,

C. mivel ez a 2 milliárd eurós csökkentés ellentmond a Cotonou-i Megállapodás Ia. mellékletében foglalt EU-s kötelezettségvállalásoknak, és nincs összhangban a számos, a fejlesztési támogatások jelentős növelésére 2005-ben tett politikai ígérettel,

D. mivel az AKCS-országok nem adták volna beleegyezésüket a Cotonou-i Megállapodáshoz a finanszírozásról szóló Ia. melléklet nélkül, továbbá mert az EU tagállamainak ki kell tartaniuk kötelezettségvállalásaik mellett;

E. mivel még számos pontosítás szükséges, mielőtt az Európai Parlament hozzájárulását adná a Cotonou-i Megállapodáshoz;

F. hangsúlyozva, hogy az EFA költségvetésbe történő beemelése nem minden problémára megoldást jelentő csodaszer, de nem is gátolja az EK-AKCS-partnerség hatékony működését,

G. emlékeztetve, hogy 40 évvel az EFA létrehozása után nem indokolatlanok az annak reformjával kapcsolatos kérdések, és hogy a kifizetésének gyorsaságával, illetve a fel nem használt előirányzatok (11 milliárd euró) felhalmozódásával kapcsolatos jelenlegi problémákat a jelenlegi rendszer nem oldja meg,

H. mivel Románia és Bulgária EU-ba történő felvételének előirányzott időpontja 2007;

I. mivel Kelet-Timor 2005. december 15-én csatlakozott a Cotonou-i Megállapodáshoz;

J. mivel a tengerentúli országok és területek (TOT) aggodalmuknak adtak hangot a 10. EFA-ból való kizárásuk miatt, valamint a TOT-ok és az EU közötti együttműködés bizonytalan volta miatt;

K. mivel a Cotonou-i Megállapodás elsődleges céljai a szegénység felszámolása, a fenntartható fejlődés és az AKCS-országok fokozatos integrálása a világgazdaságba; mivel valamennyi AKCS-ország és EU-tagállam elkötelezett a millenniumi fejlesztési célok megvalósítása irányában;

L. mivel a Cotonou-i Megállapodás nagyobb fontosságot tulajdonít a politikai párbeszédnek, és a fejlesztésnek tiszteletben kell tartania az emberi jogokat, a demokratikus elveket és a helyes kormányzást, valamint a fenntartható fejlődést;

1. sajnálatát fejezi ki, hogy a 10. EFA teljes összege, amelyről az Európai Tanács döntött, nem éri el a Bizottság eredeti kalkulációját;

2. sajnálatát fejezi ki, hogy az igen nagyszámú, a hivatalos fejlesztési támogatások nagyarányú megnövelését elősegítő 2005-ös politikai kötelezettségvállalás nem eredményezte a tagállamok EFA-hoz történő hozzájárulásainak jelentős megnövelését; kiemeli, hogy a 10. EFA javasolt összege a tagállamok GDP-jének mindössze 0,028 %-át tenné ki;

3. helyteleníti, hogy egyrészt a tagállamok elkötelezték magukat a fejlesztési támogatások megnövelése irányába, másrészt azonban ha a 10. EFA összege azon a szinten marad, amelyet az Európai Tanács meghatározott, a Bizottság által kezelt hivatalos fejlesztési támogatások átfogó szintjei 2015-re 19 %-ról 14 %-ra fognak csökkenni, amely a fejlesztési politika tényleges nemzeti szintre való visszakerülését eredményezi;

4. felszólítja a tagállamokat, fontolják meg a 10. EFA-hoz való hozzájárulásuk jelentős növelését;

5. felszólítja a Tanácsot és a Bizottságot, tisztázzák, hogy a jelenleg tárgyalás alatt álló gazdasági partnerségi megállapodások fejlesztési dimenziójának finanszírozására hogyan kerül sor;

6. szorgalmazza, hogy a Tanács újabb pénzösszeget biztosítson a "segély kereskedelemért" elnevezésű programok számára és ragaszkodik ahhoz, hogy az ilyen programok miatt ne kerüljön sor más fejlesztési kezdeményezésekhez - például a millenniumi fejlesztési célokhoz - rendelt források átcsoportosítására;

7. felszólítja a Tanácsot, biztosítsa, hogy csatlakozásukat követően Románia és Bulgária is kiegésztő jelleggel járuljon hozzá a 10. EFA-hoz;

8. felszólítja a Tanácsot, hogy vegye számításba Kelet-Timor csatlakozását a Cotonou-i Megállapodáshoz, továbbá hogy tekintettel a Cotonou-i Megállapodás Ia. mellékletében foglaltakra, egyértelműen kiegészítő jellegű legyen a támogatás, amelyet ennek az új országnak nyújtanak;

9. felszólítja a Tanácsot és a Bizottságot, hogy amilyen gyorsan csak lehetséges, tisztázzák a tengerentúli országokkal és területekkel való együttműködés jövőbeli finanszírozásának kérdését;

10. felszólítja a Tanácsot és a Bizottságot, tisztázzák az Afrikai Unió finanszírozását beleértve azt is, hogy a MEDA-programból milyen mértékű finanszírozás szükséges;

11. emlékeztet arra, hogy valamennyi EFA-kiadásnak összhangban kell állnia a hivatalos fejlesztési támogatásban foglalt alkalmassági szempontokkal, ahogyan azt az OECD Fejlesztési Segítségnyújtási Bizottsága meghatározta;

12. felszólítja a Bizottságot, játsszon vezető szerepet a tagállamok közötti koordinációban annak érdekében, hogy javítsa az EU-ból származó, illetve a kétoldalú kapcsolatokon alapuló fejlesztési támogatás eredményességét;

13. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint az Európai Unió tagállamai és az AKCS-országok kormányainak.

[1] HL L 317., 2000.12.15., 3. o.

[2] HL C 103. E, 2004.4.29., 833. o.

[3] Elfogadott szövegek, P6_TA(2005)0224.

[4] Elfogadott szövegek, P6_TA(2005)0445.

[5] Ez a 2004-es szinttel összehasonlítva a támogatás megduplázását jelenti.

--------------------------------------------------